Vastuoluline HGC dieet!
Lisatud: 02.01.14
Mis on HCG dieet?
Dieedi idee pärineb enam kui 50a tagusest ajast, kui Briti endokrinoloog Albert T. W. Simeons jõudis rasedaid ja ülekaalulisi inimesi uurides järeldusele, et hormoon hCG, mida toodetakse peamiselt raseduse ajal, aitas vähendada rasvamassi ilma nälga ja lihaskadu põhjustamata.
1954. aastal kirjutas ta raamatu “Pounds and Inches”, kus väitis, et ülimadala kaloraažiga dieet (umbes 500kcal päevas), koos madala doosiga hCG-ga, kas süstide või tablettide näol, on võimalik ülekaalu kontrolli all hoida.
Kas hCG dieet töötab?
Igasugune dieet, kus lubatud päevane toiduenergia hulk on kõigest 500kcal, „töötab“. Seda küll puhtalt kaalulangetuse vaatepunktist. Seda „töötamist“ ei saa aga kuidagi pidada tervislikuks ega jätkusuutlikuks.
Aastakümneid tagasi tehtud uuringud esialgu küll toetasid hCG dieedi potentsiaali, kuid mida aeg edasi, seda konkreetsemalt hakkasid uuringud aga vastupidist näitama. Selle hormooni kasutegur pole lihtsalt tõestatud.
Puudub vettpidav tõendusmaterjal, et selle süstimine või tablettide tarbimine kuidagi kaalukadu võimendaks või nälga alla suruks. (4;5)
Ja mis veelgi enam, U.S. FDA (toidu- ja ravimiadministratsioon) on KEELANUD hCG-d sisaldavate toodete käsimüügi. (6:7;8) hCG-d kasutatakse viljakuse raviks ning seda võib välja kirjutada vaid litsentseeritud arst. Mistahes dieettooted, mille sisalduses väidetakse olevat hCG-d, on tegelikult paljudes riikides keelatud ja USA ravimiamet on hoiatanud inimesi selle tarbimise eest. (8)
Huvitaval kombel väidavad aga paljud reklaamlehed, et nende toodetes kasutatakse hCG aseainet, mis tegelikku ainemolekule ei sisaldagi, kuid sellegi poolest omavad sarnast mõju originaalsele hormoonile. Selline väide on aga jama. Kuna isegi hCG enda toimeaine mõju pole tõestatud, siis veel vähem on tõestatud mingite kolmandate asendusainete toime.
Vast kõige parema argumentatsiooni selle dieedi vastu saame dieedi reklaamijatelt endilt. Sellised on tekstid, mis leiduvad nende hCG toodet reklaamival müügilehel, kus vastatakse kriitikute küsimustele:
Küsimus/kriitika: Õigem on tegeleda spordiga ja jälgida toitumist
Vastus: See on muidugi õige. Siiski, kas see aitas teil kaalu vähendada? Ei, see aitab ainult kaalu säilitada, mitte seda parandada. See on aidanud teil hoida oma keha heas füüsilises vormis, kuid mitte kaotada kaalu.
Selline vastus on ju täiesti absurdsus. Sport ja toitumise jälgimine ei aita kaalu vähendada? Selline vastus annab selge märgi, et toote promootor kas ei tea ka kõige algelisemaid bioloogilisi põhitõdesid ja/või ta meelega ajab inimestele kärbseid pähe, et oma toodet reklaamida.
Küsimus/kriitika: Tegelikult on tegemist platseeboefektiga
Vastus: Ja milles on probleem? Mis vahet sel on, mida teile antakse: platseebotabletti, platseebojooki, imerohust platseebot või platseebotilku… Olenemata sellest, kas see on lihtsalt teie peas kinni või mitte, ei lase tulemused end oodata. Kuni 15 kg 40 päevaga – mulle tundub, et selline platseebo on väärt proovimist.
Selle asemel, et korrektselt argumenteerida oma dieedi teadusepõhist toimet, väidetakse põhimõtteliselt täiesti süüdimatult, et vahet ju pole, kas müüme teile platseebo jahutablette või mitte. Ükskõik kas kaalukadu on tänu meie tablettidele või mitte, meie saame teie raskelt teenitud raha endale.
Kokkuvõte on väga lihtne. 500kcal on niivõrd väike toiduenergia kogus, et sellise päevanormi puhul võtab kaalust alla igaüks. Ning mida suurem on ülekaal, seda rohkem kaalu ka kaotatakse. Kuni plaanist kinni peetakse on võimatu, et kaal ei langeks. Kuid siinkohal pole vahet, kas te ostate endale kalli hCG toidulisandi või närite kriiti ja joote vett. Teaduslikult pole toimeainel mingit rasvakadu võimendavat mõju tõestatud. Samuti ei ole ka tõestatud, et hCG nälga alla suruks. (4; 5)
Tegelikult on see täiesti tavapärane nähtus, et regulaarse nälgimise puhul kipub näljatunne inimestel kaduma. Seda võib teile rääkida nii mõnigi ekstreem-dieeditaja, kes pikemat perioodi end näljutanud on. Selleks ei pea võlts-hormoone tarbima.
Säilitage kaine meel ning saavutage parem vorm ning tervis läbimõeldud toitumisplaanide ja treeningutega. Ärge langege ekstreemsustesse, sest need pole järjepidevad ega tervislikud!
Meiega liitudes sa ei eksi. Meie aitame muuta su elustiili.
Tutvu meie programmiga siin.
Parimat
Heikki
Allikad:
1) http://www.simeonsidieet.ee/
2) http://www.webmd.com/diet/hcg-and-weight-loss
3) http://www.mayoclinic.com/health/hcg-diet/AN02091
4) The effect of human chorionic gonadotropin (HCG) in the treatment of obesity by means of the Simeons therapy: a criteria-based meta-analysis. – http://www.ncbi.nlm.nih.gov/pmc/articles/PMC1365103/
5) POSITION STATEMENT Use of HCG in the Treatment of Obesity – http://www.asbp.org/images/PDFs/Resources/Position_Statements/HCG%20Position%20Statement1.pdf
6) http://www.fda.gov/ForConsumers/ConsumerUpdates/ucm281333.htm
7) http://www.medpagetoday.com/ProductAlert/OTC/30042?pfc=101&spc=230
8) http://www.fda.gov/NewsEvents/Newsroom/PressAnnouncements/ucm282334.htm